DA Den Europæiske Unions Tidende C 255/59

Det Europæiske Økonomiske og Sociale Udvalgs udtalelse om »Forslag til Rådets Forordning om midlertidig suspension af de autonome satser i den fælles toldtarif for import af visse industriprodukter til de selvstyrende regioner Madeira og Azorerne«

KOM(2009) 370 endelig — 2009/0125 (CNS)

(2010/C 255/10)

Hovedordfører: Mário SOARES

Rådet for Den Europæiske Union besluttede den 7. september 2009 under henvisning til EF-traktatens artikel 262 at anmode om Det Europæiske Økonomiske og Sociale Udvalgs udtalelse om:

»Forslag til Rådets Forordning om midlertidig suspension af de autonome satser i den fælles toldtarif for import af visse industriprodukter til de selvstyrende regioner Madeira og Azorerne«

KOM(2009) 370 endelig - 2009/0125 (CNS).

Den 17. november 2009 henviste EØSU’s præsidium det forberedende arbejde til Den Faglige Sektion for Det Indre Marked, Produktion og Forbrug.

I henhold til forretningsordenens artikel 20 besluttede udvalget på sin 458. plenarforsamling den 16. og 17. december 2009 (mødet den 17. december 2009) at udpege Mário Soares til hovedordfører og forsamlingen vedtog med 133 stemmer for og 2 imod følgende udtalelse.

1. Konklusioner og henstillinger

1.1 Udvalget er enigt i det forslag til forordning, som Kommissionen har fremlagt.

1.2 Udvalget mener, at Azorernes og Madeiras beliggenhed i EU's yderste periferi fuldt ud berettiger til at vedtage støtteforanstaltninger til udviklingen af den lokale økonomi, som traditionelt har været næsten helt og holdent afhængig af indtægterne fra turismen. Andre regioner i den yderste periferi såsom De Kanariske Øer nyder i dag godt af en lignende ordning.

1.3 De foreslåede foranstaltninger fremmer opretholdelsen og udviklingen af andre økonomiske aktiviteter, som ikke er direkte knyttet til turismen, og bidrager dermed til at stabilisere og sikre den lokale beskæftigelse, der således vil blive mindre udsat for udsvingene inden for turismen.

1.4 Udvalget mener, at denne foranstaltning er positiv for den økonomiske udvikling i denne region og for sikringen af den lokale beskæftigelse.

2. Resumé af Kommissionens forslag til forordning

2.1 Anvendelsesområde

2.1.1 Kommissionen foreslår midlertidigt at suspendere den fælles toldtarifs autonome satser for import til de selvstyrende regioner Madeira og Azorerne af en række færdige produkter til landbrugsmæssig, kommerciel eller industriel anvendelse (anført i Bilag I) samt en række råmaterialer, dele og komponenter til anvendelse i landbruget, industriel forarbejdning eller vedligeholdelse i disse regioner (anført i Bilag II).

2.1.2 De færdige produkter skal anvendes af lokale virksomheder på øerne i en periode på mindst to år, inden de frit kan sælges til andre virksomheder, som er etableret i andre områder af EF's toldområde.

2.1.3 De pågældende råmaterialer, dele og komponenter skal anvendes til landbrugsformål og industriel forarbejdning eller vedligeholdelse på øerne.

2.1.4 For at undgå misbrug eller ændringer af det traditionelle handelsmønster for disse produkter vil der blive foretaget kontrol af den endelige anvendelse.

2.2 Varighed

Den foreslåede suspension skal gælde fra 1. januar 2010 til 31. december 2019.

2.3 Det særlige ved denne ordning sammenlignet med den foregående

2.3.1 Denne foranstaltning skal være til nytte for alle erhvervsdrivende, der er etableret i disse regioner.

2.3.2 Indtil for nyligt var det kun industrier beliggende i frizonerne på Azorerne og Madeira, som kunne nyde godt af ordningen i henhold til Rådets forordning (EØF) nr. 1657/93. Denne forordning udløb den 31. december 2008 uden at have fået de ønskede virkninger, og Kommissionen har derfor på forslag af de regionale myndigheder på Azorerne og Madeira og med støtte fra den portugisiske regering besluttet at foreslå ordningen udvidet gennem indførelse af en ny forordning med et anvendelsesområde, som dækker alle erhvervsdrivende, der er etableret i disse regioner.

2.4 Retsgrundlag

Retsgrundlaget er artikel 299, stk. 2, i EF-traktaten.

2.5 Begrundelse for denne foranstaltning

Hensigten med foranstaltningen er at støtte de erhvervssektorer, der ikke er direkte afhængige af indtægterne fra turismen, for i en vis udstrækning at kompensere for udsvingene inden for turismen og således stabilisere den lokale beskæftigelse.